Pee kã, nɛ o tsu ní.—1 Kron. 28:20.
A fã Salomo kaa e hyɛ nɛ a ma Yerusalem sɔlemi we ɔ. Sɔlemi we ɔ maa ‘kle agbo, nɛ e ma he biɛ ngɛ je ɔ mi tsuo.’ Nɔ́ nɛ pe kulaa a, sɔlemi we ɔ maa pee ‘Yehowa Mawu we.’ Yehowa hla Salomo kaa e hyɛ ní tsumi ɔ nɔ. (1 Kron. 22:1, 5, 9-11) Matsɛ David ngɛ hɛ kɛ nɔ fɔmi kaa Mawu maa ye bua Salomo, ‘jokuɛyo, nɛ e hɛ mi fa we lolo’ ɔ. Anɛ e kɛ kã maa pɛtɛ ní tsumi nɛ ɔ he lo? Anɛ jokuɛ nɛ e ji, kɛ níhi a si kpami nɛ e be ɔ maa tsi e nya lo? Ke Salomo ma nyɛ maa ma tsu ɔ, ja e pee kã, nɛ e tsu ní. Ke Salomo pee we kã a, gbeye yemi ma ha nɛ e kpa ní tsumi ɔ. Nɛ ke e ba lɛ jã a, lɛɛ afani nɛ e ji sisi kulaa. E biɔ nɛ wa ha nɛ Yehowa nɛ ye bua wɔ nɛ wa ná kã, konɛ wa nyɛ nɛ waa gbe wa ní tsumi ɔ nya kaa bɔ nɛ Salomo pee ɔ. w17.09 28 ¶1-2; 29 ¶4-5
Wa Mawu ɔ munyu ɔ lɛɛ e ngɛ kɛ yaa neneene.—Yes. 40:8.
Mo susu he nɛ o hyɛ. Ke pi Baiblo ɔ he ɔ, kɛ o si himi ko pee ha kɛɛ? Jinɛ o be ga womi kpakpa náe nɛ o kɛ maa ba o je mi. O be anɔkuale nɛ kɔɔ Mawu, wa si himi, kɛ hwɔɔ se he ɔ lee. Nɛ o be bɔ nɛ Yehowa kɛ adesahi hi si ha blema a hu lee. Wa bua jɔ kaa wa be diblii mi. Yehowa ha wɔ e Munyu nɛ ji Baiblo ɔ, nɛ e wo si kaa sɛ gbi nɛ ngɛ mi ɔ maa hi si kɛ ya neneene. Bɔfo Petro tsɛ Yesaya 40:8 ɔ se. Kaa bɔ nɛ wa le ɔ, jamɛ a ngmami ɔ kɔ we Baiblo ɔ he tutuutu, se kɛ̃ ɔ, wa ma nyɛ maa ngɔ kɛ to sɛ gbi nɛ ngɛ Baiblo ɔ mi ɔ he. (1 Pet. 1:24, 25) Ngɛ jeha lafahi nɛ be ɔ mi ɔ, nihi bɔ mɔde wawɛɛ nɛ a tsɔɔ Baiblo ɔ sisi, nɛ a gba ha nihi fuu ngɛ si temi kɛ womihi nɛ a kɛ kpe ɔ tsuo se. Nɔ́ nɛ a pee ɔ kɛ Mawu suɔmi nya ní nɛ ji kaa “nimli tsuo nɛ le anɔkuale ɔ, konɛ a he a yi wami” ɔ kɔ.—1 Tim. 2:3, 4. w17.09 18 ¶1-2
E yo ji mo. Mɛni he je mɔ nɛ ma tsu yi wu tso ní kaa kikɛ nɛ ɔ, nɛ ma pee yayami kɛ si Mawu?—1 Mose 39:9.
Nihewi kɛ yihewi fuu nɛ a ji Kristofohi kɛ ka nɛ Yosef kɛ kpe ɔ eko kpeɔ. (1 Mose 39:7) Mo susu yiheyo ko nɛ a tsɛɛ lɛ ke Kim ɔ he nɛ o hyɛ. E sukuu bi ɔmɛ a kpɛti nihi fuu kɛ nihi náa bɔmi, nɛ ke a ba sukuu ɔ, a kɛ fĩaa. Se Kim lɛɛ e be nɔ́ ko kaa jã nɛ e ma de. E tsɔɔ kaa akɛnɛ e pee we jã he je ɔ, be komɛ ɔ, e peeɔ lɛ kaa nɔ́ nɛ “nɔ tsuaa nɔ kua lɛ, nɛ e hɛ jaa.” Nɛ akɛnɛ e be plã he je ɔ, a naa lɛ kaa nɔ ko nɛ e biɛ. Se nile ngɛ mi kaa Kim pee we jã, ejakaa e le kaa ke nɔ ko ji niheyo loo yiheyo ɔ, bɔmi nami he akɔnɔ nɛ ngɛ e mi ɔ nya waa. (2 Tim. 2:22) E sukuu bi ɔmɛ pɔɔ lɛ bimi ke ji e ji yomiyo. Enɛ ɔ haa nɛ e náa he blɔ kɛ tsɔɔ mɛ nɔ́ he je nɛ e kɛ e he wui bɔmi nami mi ɔ. Wa bua jɔ kaa wa ngɛ nihewi kɛ yihewi fuu nɛ a bɔɔ mɔde kaa a kɛ a he be ajuama bɔmi mi woe, nɛ Yehowa hu bua jɔɔ a he! w17.09 4 ¶8; 5 ¶10